RATCHซื้อหุ้นไอพีโอลาว1.3พันล้านบาท
บริษัท ผลิตไฟฟ้าราชบุรีโฮลดิ้ง เผย ซื้อหุ้นไอพีโอลาว1.3พันล้านบาท
7 ม.ค. 2554

บริษัท ผลิตไฟฟ้าราชบุรีโฮลดิ้ง เผย ซื้อหุ้นไอพีโอลาว1.3พันล้านบาท
บริษัท ผลิตไฟฟ้าราชบุรีโฮลดิ้ง (RATCH) เปิดเผยว่า บริษัทฯใช้บริษัทย่อย 2 แห่ง ได้แก่ บริษัท ราช-ลาว เซอร์วิส  และบริษัท RH International (Singapore) Corporation Pte. Ltd. ซื้อหุ้นของบริษัท Electricite du Laos-Generation Public Company (EDL Gen) เพื่อที่จะนำบริษัทเข้าซื้อขายในตลาดหลักทรัพย์ของ สปป.ลาว ที่จะเปิดทำการ ในวันที่ 11 ม.ค. 2554 เป็นต้นไป โดยมีนโยบายจ่ายเงินปันผลในอัตราไม่ต่ำกว่า50% ของกำไรสุทธิ 
ทั้งนี้ บริษัท ราช-ลาว ฯ ได้รับจัดสรรหุ้นที่เสนอขายครั้งแรกหรือไอพีโอจำนวน 56.112 ล้านหุ้น และบริษัท RH International (Singapore) Corporation Pte. Ltd. ได้รับการจัดสรรหุ้นจำนวน 25 ล้านหุ้น รวมเป็นจำนวนทั้งสิ้น 81.112 ล้านหุ้น ซึ่งคิดเป็นสัดส่วน 9.345% ของจำนวนหุ้นทั้งหมดของ EDL Gen รวมมูลค่า 43,364,615.19 เหรียญสหรัฐ หรือประมาณ 1,315,101,339.02 บาท
สำหรับ EDL Gen ดำเนินธุรกิจผลิตไฟฟ้าใน สปป.ลาว ถือหุ้นโดยรัฐวิสาหกิจการไฟฟ้าลาวในสัดส่วน 75% และหุ้นของ EDL Gen เป็นหลักทรัพย์แรกที่จะนำเข้าซื้อขายในตลาดหลักทรัพย์ของสปป.ลาว
การเข้าซื้อหุ้นของ EDL Gen ครั้งนี้ สอดคล้องกับแผนการขยายการลงทุนในต่างประเทศของบริษัทฯ และแสดงถึงเจตนารมณ์ที่จะลงทุนระยะยาวใน สปป.ลาว ที่มีศักยภาพการขยายตัวด้านพลังงาน โดยการลงทุนดังกล่าวได้ใช้เงินทุนของบริษัทฯ และบริษัทฯ จะได้รับเงินปันผลตามสัดส่วนการลงทุน